Hvis Danmarks statsminister efter næste valg hedder Mette Frederiksen (S), kan det ikke udelukkes, at det bliver Dansk Folkeparti, der kommer til at holde hånden under hende.

Sådan lyder meldingen fra DF-formand Kristian Thulesen Dahl efter, at den radikale leder, Morten Østergaard, har forklaret, at R kun vil støtte Frederiksen, hvis hun gør sig uafhængig af netop DF.

»Vi kommer ikke til at tage stilling til før et valg, hvad vi gør, hvis det, som vi beder vælgerne om opbakning til, ikke går hjem. Så må danskerne have respekt for, at så må vi forvalte de mandater, vi får, bedst mulig ud fra et eneste ønske: Nemlig at få mest mulig DF-politik igennem«, siger Thulesen Dahl.